b"\n_START_ARTICLE_\nSmu\xc4\x8di\xc5\xa1\xc4\x8de Rogla\n_START_SECTION_\nPrvi zametki turizma\n_START_PARAGRAPH_\nPrvi zametki turizma na zre\xc5\xa1kem Pohorju segajo v obdobje pred II. svetovno vojno. \xc5\xbde leta 1928 so odprli nekaj kilometrov oddaljeno Ko\xc4\x8do na Pesku, leta 1934 pa so postavili prvi leseni \xc5\xa1tiri stebrni razgledni stolp na najvi\xc5\xa1ji to\xc4\x8dki Rogle, ki je bil visok pribli\xc5\xbeno 10 metrov. Oboje je bilo med drugo svetovno vojno po\xc5\xbegano in uni\xc4\x8deno. Leta 1952 so zgradili Staro ko\xc4\x8do na Rogli, sprva namenjena pastirjem, ki so jo pa je bila za planince in ostale turiste odprta \xc5\xa1ele leta 1956. S ko\xc4\x8do je tedaj upravljalo Planinsko dru\xc5\xa1tvo Zre\xc4\x8de, leta 1972 pa je njeno opravljanje prevzela delovna organizacija Unior, ko je bila stara ko\xc4\x8da v celoti prenovljena._NEWLINE_Leta 1956 so na mestu nekdanjega poru\xc5\xa1enega lesenega stolpa, zgradili nov jeklen razgledni stolp vi\xc5\xa1ine 30 metrov, ki stoji \xc5\xa1e danes, ob jasnem vremenu pa se vidi vse do Triglava. Ta je bil vse do leta 2015 najvi\xc5\xa1ji razgledni stolp v Sloveniji.\n_START_SECTION_\nPrvo gosti\xc5\xa1\xc4\x8de, prva proga z vle\xc4\x8dnico\n_START_PARAGRAPH_\nNadaljnji razvoj turizma na zre\xc5\xa1kem Pohorju je tesno povezano s podjetjem Unior (kova\xc5\xa1ko industrijo). Leta 1974 je vodstvo podjetja naro\xc4\x8dilo \xc5\xa1tudije za izgradnjo Rogle s smu\xc4\x8di\xc5\xa1\xc4\x8di in z vle\xc4\x8dnicami. Takrat so tudi raz\xc5\xa1irili in utrdili cesto do vrha, v zimskem \xc4\x8dasu je Gozdno gospodarstvo Celje za\xc4\x8delo plu\xc5\xbeiti sneg s ceste. Tako je bil omogo\xc4\x8den hitrej\xc5\xa1i razvoj turizma na Rogli. Kmalu za tem sta bili zgrajeni smu\xc4\x8di\xc5\xa1\xc4\x8di Zlodejevo in Unior\xc4\x8dek, ki sta nudili prevoz do 900 smu\xc4\x8darjev na uro. _NEWLINE_Leto 1976 je bilo prelomno za razvoj turizma na zre\xc5\xa1kem Pohorju. Tega leta je bila na pobudo Uniorja naro\xc4\x8dena \xc5\xa1tudija o danih mo\xc5\xbenostih za razvoj turizma na Rogli. \xc5\xbde naslednje leto je bil predlo\xc5\xbeen dokon\xc4\x8dni osnutek, ki je bil osnova za izdelavo zazidalnega na\xc4\x8drta za podro\xc4\x8dje Rogle.\n_START_SECTION_\nDanes\n_START_PARAGRAPH_\nV za\xc4\x8detku devetdesetih let prej\xc5\xa1njega stoletja je na Rogli bilo skupaj \xc5\xbee 1.200 le\xc5\xbei\xc5\xa1\xc4\x8d, smu\xc4\x8darske naprave pa so lahko pripeljale \xc5\xbee 12.200 smu\xc4\x8darjev na uro. Leta 2000 so v Zre\xc4\x8dah odprli nov hotel Dobrava s 160 novimi le\xc5\xbei\xc5\xa1\xc4\x8di. Leta 2001 so po po\xc5\xbearu v bazenskem kompleksu zdravili\xc5\xa1\xc4\x8da obnovili ter posodobili njihove zdravili\xc5\xa1ke zmo\xc5\xbenosti._NEWLINE_Na Rogli je danes 1.500 le\xc5\xbei\xc5\xa1\xc4\x8d, od tega 900 v upravljanju Unior d.d. program turizma. Smu\xc4\x8darske naprave omogo\xc4\x8dajo prevoz 15.000 smu\xc4\x8darjev na uro. Na voljo je 1000 parkirnih mest za osebna vozila.\n_START_SECTION_\nIzvor imena\n_START_PARAGRAPH_\nOb\xc4\x8dnoimenski pomen slovenske besede r\xc3\xb4glja je 'rogovilasto razvejano, navadno travnato gorsko sleme ali hrbet'. Beseda je izpeljana iz besede r\xc3\xb3g, iz njene izpeljanke rogov\xc3\xadla pa je tudi ve\xc4\x8d krajevnih imen Rogov\xc3\xadla, ki prvotno ozna\xc4\x8dujejo kri\xc5\xbei\xc5\xa1\xc4\x8de poti v obliki rogovile. V starih zapisih v letih 1763\xe2\x88\x921787 je dana\xc5\xa1nje ime Rogla imenovano kot Vitenska Planina in Wittenska Planina."